Timbroù Abc'hazia

Emañ Abc'hazia er C’haokaz, bevennet gant ar Mor Du er Su. Embannet he doa e oa dizalc’h diouzh Jorjia e miz Gouere 1992, goude ur votadeg e Parlamant Souc'houmi gant kannaded o doa aon e vefe torret, gant gouarnamant Tbilisi, ar statud « Republik sokialour emren » dindan aotrouniezh Jorjia a oa hini Abc’hazia abaoe 1978, hervez ar vonreizh.

Ne voe anavezet an dizalc’hidigezh nemet gant ur strobad Stadoù avat : Rusia, Nicaragua, Venezuela… Hervez Gouarnamant Jorjia – hag Aozadur ar Broadoù Unanet ez eo Abc'hazia ur rannvro emren eus Stad Jorjia, aloubet gant Rusia.

N'eo ket Abc'hazia ezel eus Unvaniezh Postoù ar Bed, hag ar velestradurezh a rank kas al lizhiri da Rusia da gentañ, rak n'eo ket aotreet an degasadennoù war-eeun d'ur vro all.

Abaoe 1992 e vez embannet bilhedoù ha timbroù gant pennadurezhioù Abc’hazia. Implijet e vezont evit paeañ treuzkas lizhiri e diabarzh Abc’hazia hag evit o c’has da Rusia.

Aozet e voe an embann timbroù kentañ e dibenn miz Even 1993 gant E.K. Pilia, hennezh o vezañ e penn Departamant ar C’hehentiñ er Republik. Diskouez a raent skeudenn ur sparfell (5 ha 10 roubl) ha kartenn ar vro (50 ha 200 roubl). Hervez un dekred e ranke kement ti-post en Abc’hazia degemer lizhiri gant seurt timbroù. D’an 20 a viz Gwengolo e vo paouezet da implij timbroù kozh an Unvaniezh Soviedel.

Liesseurt eo danvez an timbroù embannet, daoust ma kaver kalzig anezho a glask lakaat ar pouez war istor ar vro (tud brudet Abc’hazia evel ar barzh Dmitry Goulia e 1994, rouantelezh an , savadurioù) hag arouezoù ar Stad : skoed-ardamez, banniel ha kartenn ar vro, deiz-ha-bloaz ar Republik… Etre ar bloaz 1992 ha 1998 ez eus bet embannet tro 300 timbr gant an embregerezh-stad Apsneimadara.

Abaoe 2002 eo divyezhek (abc’hazeg ha saozneg) alc’hwez an timbroù : Аԥсны Republic of Abkhazia

Falstimbroù zo bet moullet avat, adalek 1993 gant an embregerezh amerikan Stratford Stamps Company ha diwezhatoc’h gant an International Collectors Society (staliet e Maryland er Stadoù-Unanet) da glask touellañ an dastumerien gant ur blok o kinnig poltred Groucho Marx ha hini John Lennon. Kaset e oa bet ar gompagnunezh dirak al lez-varn e 1995 evit bezañ lakaet e gwerzh timbroù an Tchad hep aotre ar vro-se. Ur bern timbroù faos dindan anv Abc’hazia a gaver da brenañ eta.

 Pennad kar 
 Timbroù Jorjia

Abc'hazia
Rummad:Abc'hazia